Frankrig indfører forpligtelse til offentlig tjeneste for ruteflyvning mellem Lyon på den ene side og Ajaccio, Bastia, Calvi og Figari på den anden side

(2000/C 297/04)

(EØS-relevant tekst)

1. I henhold til den beslutning, der blev truffet af de lokale myndigheder på Korsika den 25. maj 2000, har Frankrig med virkning fra den 29. oktober 2000, hvor vinterflyvesæsonen 2000-2001 begynder, besluttet at indføre forpligtelse til offentlig tjeneste for ruteflyvning mellem på den ene side Lyon og på den anden side Ajaccio, Bastia, Calvi et Figari i henhold til artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet(1).

2. Under særlig hensyntagen til Korsikas geografiske situation indføres der følgende forpligtelse til offentlig tjeneste:

2.1. Minimalt antal beflyvninger

Det minimale antal beflyvninger er som følger:

a) Mellem Lyon og Ajaccio samt mellem Lyon og Bastia

- fire returflyvninger om ugen fra 1. oktober til 30. april

- en returflyvning om dagen fra 1. maj til 30. september.

b) Mellem Lyon og Calvi samt mellem Lyon og Figari

- to returflyvninger om ugen fra 1. oktober til 30. april

- tre returflyvninger om ugen fra 1. maj til 30. september.

Ruterne skal beflyves uden mellemlandinger.

2.2. Billetpriser

Følgende kategorier af passagerer skal tilbydes en billetpris på højst 780 FRF, uden at der må gælde kapacitetsbegrænsninger:

i) unge under 25 år

ii) ældre (60 år og derover)

iii) studerende under 27 år

iv) familier (en eller to forældre, der rejser med mindst ét mindreårigt barn)

v) handicappede eller invalide.

Der kan indføres en minimumsfrist inden afrejsedagen for køb af billetter til disse priser; denne tidsfrist må dog ikke være på mere end 14 dage.

vi) passagerer med fast bopæl på Korsika, som voretager returflyvninger fra Korsika med billetter, der er købt på Korsika, og som har en gyldighed på under 40 dage på alle flyvninger. Der må ikke gælde kapacitetsbegrænsninger eller reservations- eller købsfrister.

Den ovennævnte pris er eksklusive skatter og per capita-afgifter til staten, de lokale myndigheder og lufthavnsmyndighederne som angivet på billetten.

Såfremt luftfartsselskabernes driftsomkostninger på ruterne øges unormalt, uforudsigeligt og af grunde, som ikke skyldes luftfartsselskaberne, kan den maksimale billetpris forhøjes pro rata i forhold til den konstaterede omkostningsstigning. Den ændrede maksimale billetpris meddeles luftfartsselskaberne på ruterne og træder i kraft, efter at den er offentliggjort af Europa-Kommissionen i De Europæiske Fællsskabers Tidende.

2.3. Flyvningernes kontinuitet

Undtagen i tilfælde af force majeure må antallet af aflyste flyvninger, som luftfartsselskabet er direkte ansvarlig for, ikke overstige 1 % af de planmæssige flyvninger pr. IATA-sæson.

Ifølge bestemmelserne i artikel 4, stk. 1, litra c), i den omtalte forordning (EØF) nr. 2408/92, skal alle luftfartsselskaber, der har til hensigt at beflyve en af ruterne, garantere, at ruten beflyves i mindst 12 på hinanden følgende måneder.

Luftfartsselskabet må kun standse beflyvningen med et forudgående varsel på mindst seks måneder.

EF-luftfartsselskaberne gøres opmærksomme på, at manglende opfyldelse af forpligtelserne til offentlig tjeneste på ovennævnte ruter kan medføre administrative og/eller retslige sanktioner.

Luftfartsselskaberne gøres opmærksomme på, at de franske myndigheder forbeholder sig ret til at yde støtte af social karakter til visse kategorier af passagerer på ovennævnte ruter, jf. EF-traktatens artikel 87, stk. 2, litra a).

(1) EFT L 240 af 24.8.1992, s. 8.